  Виталий Пронин 10-тӥ тулыспалэ Калык творчествоя элькун коркан ортчиз шара лыдӟисьёслэн конкурссылэн йылпумъянэз. Ужрад сӥземын вал Флор Васильев кылбурчилэн вордскемез дырысен 85 ар тырмонлы. Конкурсэз усьтонын пусйизы: Ф. Васильевлэн кылбуретэз шаермылэн зэмос узырлыкез луэ. Конкурсын проза, кылбур, пьесаысь люкетъёс яке крезьгуро номеръёс быдэстыны луэ вал. Сцена вылын чузъяськизы Россиез, вордӥськем шаерез но анай кылэз яратон сярысь чуръёс, войнаын быремъёс сярысь произведениос, ӟуч но удмурт классикъёслэн ужъёссы. Жюри вормисьёсты бырйиз, лыдӟисьёслэсь арлыдзэс лыдэ басьтыса. Театрлэн арезлы сӥзьыса, таяз арын выль номинация ватсамын вал Удмуртиысь театръёсысь артистъёс но артистъёслы дышетскись студентъёс понна. Конкурсын удмурт но ӟуч кылъёсын произведениос чузъяськизы. Можга ёросысь Зугнё (Зобнино) гуртысь 16 аресъем Алина Данилова, Эрик Батуевлэсь «Кӧтӝож» произведенизэ быдэстыса, 15-29 аресъемъёс пӧлын 1-тӥ степенё лауреат луиз. — Мыным туж кельшо Э. Батуевлэн гожъямъёсыз. Со мылкыдзэ шарак усьтэ, мон ачим но сыӵе ик - мылкыдъёсме ватыны уг быгатӥськы. Э. Батуевез лыдӟыса, синкыли ик потэ, - вера Алина. 3-тӥ степенё лауреат луиз Алнаш ёросысь Ӟатчалась 15 аресъем Алиса Галеева. Нылаш быдэстӥз яратоно удмурт кылбурчиосызлэсь - Ашальчи Окилэсь но Николай Байтеряковлэсь - кылбуръёссэс. Ужрадын удмурт югды-тӥсьёсты но данъязы, кылсярысь, Шаркан ёрос культура юртысь «Театринки» коллективысь пияшъёс (кивалтӥсьёссы - Дмитрий Падеренков но Мария Барабанова) удмурт писатель, этнограф, тодосчи но дышетӥсь Григорий Верещагин сярысь постановка возьматӥзы. Соос коллективъёс пӧлын 3-тӥ степенё лауреатъёс луизы. Ужрад ог 10 час кыс-тӥськиз. Пыриськон понна коньдон тыроно вал ке но, лыдӟисьёс 200-лэсь ятыр люкаськизы - сомында адямиез огазеяз литератураез яратон! Конкурс бере вормисьёсты дипломъёсын но кузьымъёсын пусйизы, творческой лаборатория ортчиз - конкурсын возьматэм номеръёсты сэрттӥзы-пертчизы. Виктория Крамова Туспуктӥз М. Егоров  